CELEX: 32021D1380
Language: sk
Date: 2021-08-19 00:00:00
Title: Vykonávacie rozhodnutie Komisie (EÚ) 2021/1380 z 19. augusta 2021, ktorým sa na účely uľahčenia práva na voľný pohyb v rámci Únie stanovuje rovnocennosť potvrdení súvisiacich s ochorením COVID-19 vydaných Ukrajinou s potvrdeniami vydanými v súlade s nariadením Európskeho parlamentu a Rady (EÚ) 2021/953 (Text s významom pre EHP)

20.8.2021   
               
               
                  SK
               
               
                  Úradný vestník Európskej únie
               
               
                  L 297/35
               
            
         VYKONÁVACIE ROZHODNUTIE KOMISIE (EÚ) 2021/1380
         z 19. augusta 2021,
         ktorým sa na účely uľahčenia práva na voľný pohyb v rámci Únie stanovuje rovnocennosť potvrdení súvisiacich s ochorením COVID-19 vydaných Ukrajinou s potvrdeniami vydanými v súlade s nariadením Európskeho parlamentu a Rady (EÚ) 2021/953
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2021/953 zo 14. júna 2021 o rámci pre vydávanie, overovanie a uznávanie interoperabilných potvrdení o očkovaní proti ochoreniu COVID-19, o vykonaní testu a prekonaní tohto ochorenia (digitálny COVID preukaz EÚ) s cieľom uľahčiť voľný pohyb počas pandémie ochorenia COVID-19 (1), a najmä na jeho článok 8 ods. 2,
         keďže:
         
                     (1)
                  
                  
                     Nariadením (EÚ) 2021/953 sa stanovuje rámec pre vydávanie, overovanie a uznávanie interoperabilných potvrdení o očkovaní proti ochoreniu COVID-19, o vykonaní testu a prekonaní tohto ochorenia (digitálny COVID preukaz EÚ), aby sa držiteľom takýchto potvrdení uľahčilo uplatňovanie ich práva na voľný pohyb počas pandémie ochorenia COVID-19. Toto nariadenie prispieva tiež k uľahčeniu koordinovaného, postupného rušenia obmedzení voľného pohybu zavedených členskými štátmi v súlade s právom Únie na obmedzenie šírenia vírusu SARS-CoV-2.
                  
               
                     (2)
                  
                  
                     Nariadením (EÚ) 2021/953 sa umožňuje uznávanie potvrdení súvisiacich s ochorením COVID-19 vydávaných tretími krajinami občanom Únie a ich rodinným príslušníkom, ak Komisia zistí, že uvedené potvrdenia súvisiace s ochorením COVID-19 sa vydávajú v súlade s normami, ktoré sa majú považovať za rovnocenné s normami stanovenými podľa uvedeného nariadenia. Okrem toho musia členské štáty v súlade s nariadením Európskeho parlamentu a Rady (EÚ) 2021/954 (2) uplatňovať pravidlá stanovené v nariadení (EÚ) 2021/953 na štátnych príslušníkov tretích krajín, ktorí nepatria do rozsahu pôsobnosti uvedeného nariadenia, ale ktorí sa oprávnene zdržiavajú alebo majú oprávnený pobyt na ich území a ktorí sú oprávnení cestovať do iných členských štátov v súlade s právom Únie. Všetky zistenia o rovnocennosti stanovené v tomto rozhodnutí by sa preto mali uplatňovať na potvrdenia o očkovaní proti ochoreniu COVID-19, ktoré Ukrajina vydáva občanom Únie a ich rodinným príslušníkom. Na základe nariadenia (EÚ) 2021/954 by sa takéto zistenia o rovnocennosti mali podobne vzťahovať aj na potvrdenia o očkovaní proti ochoreniu COVID-19, ktoré vydáva Ukrajina štátnym príslušníkom tretích krajín, ktorí sa oprávnene zdržiavajú alebo majú oprávnený pobyt na území členských štátov, za podmienok stanovených v uvedenom nariadení.
                  
               
                     (3)
                  
                  
                     Ukrajina 16. júla 2021 poskytla Komisii podrobné informácie o vydávaní interoperabilných potvrdení o očkovaní proti ochoreniu COVID-19, o vykonaní testu a prekonaní tohto ochorenia v rámci systému s názvom „Jednotný štátny portál elektronických služieb“ (portál a mobilná aplikácia Diia). Ukrajina informovala Komisiu, že sa domnieva, že jej potvrdenia súvisiace s ochorením COVID-19 sa vydávajú v súlade s normou a technologickým systémom, ktoré sú interoperabilné s rámcom dôvery stanoveným nariadením (EÚ) 2021/953 a ktoré umožňujú overenie pravosti, platnosti a integrity potvrdení. V tejto súvislosti Ukrajina informovala Komisiu, že potvrdenia súvisiace s ochorením COVID-19 vydávané Ukrajinou v súlade so systémom „Jednotný štátny portál elektronických služieb“ (portál a mobilná aplikácia Diia) obsahujú údaje stanovené v prílohe k nariadeniu (EÚ) 2021/953.
                  
               
                     (4)
                  
                  
                     Komisia 4. augusta 2021 na žiadosť Ukrajiny vykonala technické testy, ktorými sa preukázalo, že Ukrajina vydáva potvrdenia o očkovaní proti ochoreniu COVID-19, o vykonaní testu a prekonaní tohto ochorenia v súlade so systémom „Jednotný štátny portál elektronických služieb“ (portál a mobilná aplikácia Diia), ktorý je interoperabilný s rámcom dôvery zriadeným nariadením (EÚ) 2021/953 a umožňuje overenie ich pravosti, platnosti a integrity. Komisia takisto potvrdila, že potvrdenia o očkovaní proti ochoreniu COVID-19, o vykonaní testu a prekonaní tohto ochorenia vydávané Ukrajinou v súlade so systémom „Jednotný štátny portál elektronických služieb“ (portál a mobilná aplikácia Diia) obsahujú potrebné údaje.
                  
               
                     (5)
                  
                  
                     Ukrajina okrem toho informovala Komisiu, že bude vydávať interoperabilné potvrdenia o očkovaní pre vakcíny proti ochoreniu COVID-19. Tie v súčasnosti zahŕňajú vakcíny Vaxzevria, Comirnaty, Spikevax, COVID-19 Vaccine Janssen, CoronaVac-COVID-19 Vaccine (Vero Cell) Inactivated, Covishield a NVX-CoV2373.
                  
               
                     (6)
                  
                  
                     Ukrajina ďalej informovala Komisiu, že bude vydávať interoperabilné potvrdenia o vykonaní testu len v prípade testov amplifikácie nukleových kyselín alebo rýchlych antigénových testov, ktoré sú uvedené v spoločnom a aktualizovanom zozname rýchlych antigénových testov na ochorenie COVID-19, ktorý schválil Výbor pre zdravotnú bezpečnosť zriadený článkom 17 rozhodnutia Európskeho parlamentu a Rady č. 1082/2013/EÚ (3), na základe odporúčania Rady z 21. januára 2021 (4).
                  
               
                     (7)
                  
                  
                     Ukrajina okrem toho informovala Komisiu, že vydáva interoperabilné potvrdenia o prekonaní ochorenia najskôr 14 dní po pozitívnom teste. Tieto potvrdenia sú platné najviac 180 dní od dátumu prvého pozitívneho testu.
                  
               
                     (8)
                  
                  
                     Ukrajina takisto informovala Komisiu, že akceptuje potvrdenia o očkovaní, o vykonaní testu a prekonaní ochorenia vydávané členskými štátmi, krajinami EHP a inými krajinami, v súvislosti s ktorými sa prijalo vykonávacie rozhodnutie podľa článku 8 ods. 2 nariadenia (EÚ) 2021/953. Ukrajina takisto informovala Komisiu, že osoby, ktoré majú digitálny COVID preukaz EÚ s potvrdením o vykonaní testu NAAT s negatívnym výsledkom a digitálny COVID preukaz EÚ s potvrdením o vykonaní testu RAT s negatívnym výsledkom, môžu vstúpiť na Ukrajinu, ale podobne ako u ukrajinských občanov sa od nich vyžaduje, aby do 72 hodín absolvovali dodatočný test NAAT\RAT.
                  
               
                     (9)
                  
                  
                     Ukrajina okrem toho informovala Komisiu, že pri overovaní potvrdení overovateľmi na Ukrajine sa osobné údaje uvedené v potvrdeniach spracúvajú len na účely overenia a potvrdenia stavu očkovania, výsledku testovania alebo prekonania ochorenia držiteľa, pričom tieto údaje sa následne neuchovávajú.
                  
               
                     (10)
                  
                  
                     Prvky potrebné na stanovenie toho, že potvrdenia súvisiace s ochorením COVID-19 vydané Ukrajinou v súlade so systémom „Jednotný štátny portál elektronických služieb“ (portál a mobilná aplikácia Diia) sa majú považovať za rovnocenné s potvrdeniami vydanými v súlade s nariadením (EÚ) 2021/953, sú teda splnené.
                  
               
                     (11)
                  
                  
                     Potvrdenia súvisiace s ochorením COVID-19 vydávané Ukrajinou v súlade so systémom „Jednotný štátny portál elektronických služieb“ (portál a mobilná aplikácia Diia) by sa mali uznávať za podmienok uvedených v článku 5 ods. 5, článku 6 ods. 5 a článku 7 ods. 8 nariadenia (EÚ) 2021/953.
                  
               
                     (12)
                  
                  
                     Na to, aby toto rozhodnutie mohlo fungovať, by Ukrajina mala byť pripojená k rámcu dôvery pre digitálny COVID preukaz EÚ zavedenému nariadením (EÚ) 2021/953.
                  
               
                     (13)
                  
                  
                     S cieľom chrániť záujmy Únie, najmä v oblasti verejného zdravia, môže Komisia využiť svoje právomoci na pozastavenie alebo ukončenie tohto rozhodnutia, ak už viac nebudú splnené podmienky článku 8 ods. 2 nariadenia (EÚ) 2021/953.
                  
               
                     (14)
                  
                  
                     Vzhľadom na potrebu čo najrýchlejšie pripojiť Ukrajinu k rámcu dôvery pre digitálny COVID preukaz EÚ zavedenému nariadením (EÚ) 2021/953 by toto rozhodnutie malo nadobudnúť účinnosť dňom jeho uverejnenia v Úradnom vestníku Európskej únie.
                  
               
                     (15)
                  
                  
                     Opatrenia stanovené v tomto rozhodnutí sú v súlade so stanoviskom výboru zriadeného na základe článku 14 nariadenia (EÚ) 2021/953,
                  
               PRIJALA TOTO ROZHODNUTIE:
         
            Článok 1
            Potvrdenia o očkovaní proti ochoreniu COVID-19, o vykonaní testu a prekonaní tohto ochorenia vydané Ukrajinou v súlade so systémom „Jednotný štátny portál elektronických služieb“ (portál a mobilná aplikácia Diia) sa na účely uľahčenia práva na voľný pohyb v rámci Únie považujú za rovnocenné s potvrdeniami vydanými v súlade s nariadením (EÚ) 2021/953.
         
         
            Článok 2
            Ukrajina sa pripojí k rámcu dôvery pre digitálny COVID preukaz EÚ zavedenému nariadením (EÚ) 2021/953.
         
         
            Článok 3
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
         
         
            V Bruseli 19. augusta 2021
            
               
                  Za Komisiu
               
               
                  Predsedníčka
               
               Ursula VON DER LEYEN
            
         
         
            (1)  Ú. v. EÚ L 211, 15.6.2021, s. 1.
         
            (2)  Nariadenie Európskeho parlamentu a Rady (EÚ) 2021/954 zo 14. júna 2021 o rámci pre vydávanie, overovanie a uznávanie interoperabilných potvrdení o očkovaní proti ochoreniu COVID-19, o vykonaní testu a prekonaní tohto ochorenia (digitálny COVID preukaz EÚ), pokiaľ ide o štátnych príslušníkov tretích krajín, ktorí sa oprávnene zdržiavajú na území členských štátov alebo v nich majú oprávnený pobyt, počas pandémie ochorenia COVID-19 (Ú. v. EÚ L 211, 15.6.2021, s. 24).
         
            (3)  Rozhodnutie Európskeho parlamentu a Rady č. 1082/2013/EÚ z 22. októbra 2013 o závažných cezhraničných ohrozeniach zdravia, ktorým sa zrušuje rozhodnutie č. 2119/98/ES (Ú. v. EÚ L 293, 5.11.2013, s. 1).
         
            (4)  Odporúčanie Rady z 21. januára 2021 k spoločnému rámcu používania a validácie rýchlych antigénových testov a vzájomného uznávania výsledkov testov na COVID-19 v EÚ (Ú. v. EÚ C 24, 22.1.2021, s. 1).